पिछले एक सप्ताह से एकाएक बढ़ी ठंड से आम जनजीवन अस्त व्यस्त हो गया है। ठंड को देखते हुए पूर्व में 26 दिसंबर तक विद्यालयों में अवकाश घोषित कर दिया गया था, लेकिन ठंड की स्थिति दिन-ब-दिन बिगड़ती देख प्रशासन ने अब 30 दिसंबर तक विद्यालयों में अवकाश घोषित कर दिया है। जिलाधिकारी अमृत त्रिपाठी के निर्देश पर जिला बेसिक शिक्षा अधिकारी स्कंद शुक्ल ने परिषदीय, मान्यता प्राप्त सहित सभी स्कूलों को 30 तक बंद करने को कहा। श्री शुक्ल ने कहा कि शिक्षक विद्यालय पहुंचकर विभाग से जुड़े सभी कार्य को अवकाश के दिनों में पूर्ण कर लें। वहीं दूसरी ओर जिला विद्यालय निरीक्षक कमलाकर पांडेय ने भी इंटर कालेज में कक्षा एक से आठवीं तक के सभी बच्चों की 30 दिसंबर तक छुट्टी करने को कहा। उन्होंने कहा कि आदेश के बाद भी कोई विद्यालय खुला तो संबंधित प्रबंधकों के खिलाफ कठोर कार्रवाई की जाएगी।